Hvers vegna heitir Öskjuhlíð í Reykjavík þessu nafni ? Öskjuhlíð getur verið gamalt nafn . Hún hefur vafalaust tilheyrt landnámsbænum Vík ( Reykjarvík ) frá upphafi . Nafnið Víkurholt , sem nefnt er í máldaga Víkur frá 1379 gæti átt við Skólavörðuholt en þó fremur Öskjuhlíð , þar sem segir : " Víkurholt með skóg og selstöðu " ( Íslenskt fornbréfasafn III , bls 340 ) . Elín Þórðardóttir hét síðasta selráðskonan í Víkurseli . Árið 1828 gaf hún vitnisburð um landamerki Reykjavíkur og Skildinganess , meðal annars með þessum orðum : " Sel hafði faðir minn og allir hans forfeður vestan og sunnan undir Öskjuhlíð " ( Helgi M. Sigurðsson og Yngvi Þór Loftsson , Öskjuhlíð , náttúra og saga . Reykjavík 1993 , bls. 24 ) . Nafnið hefur stundum verið stytt því að í áreiðargerð vegna landamerkja , þar sem farið er eftir landamerkjum jarða til upprifjunar eða staðfestingar , frá 1787 er talað um " Trevarder paa Hlidin " ( Ólafur Lárusson , Byggð og saga . Reykjavík 1946 , bls. 106 ) . Jónas Hallgrímsson nefnir Öskjuhlíð í dagbók sinni frá 1840 ( Ritverk II ( 1989 ) , bls. 364 ) . Perlan í Öskjuhlíðinni . Að minnsta kosti frá því um miðja 19. öld bar hæðin einnig nafnið Eskihlíð . Á korti frá 1850 er nafnið Öskjuhlíð aðalnafnið en Eskihlíð smáletrað ( Öskjuhlíð , náttúra og saga , bls. 7 ) . Býlið Eskihlíð ( síðar við Miklatorg ) var þó ekki stofnað fyrr en 1891 . Eski ( eskigras ) hefur fundist í hlíðinni en líklegra er að nöfnin Öskjuhlíð / Eskihlíð séu dregin af líkingu við öskjur , sem höfðu kúpt lok og voru notaðar meðal annars til að geyma í lín ( einkum höfuðbúnað kvenna ) . Orðin askja , eski og eskja merkja hið sama , oft notað í fleirtölu , trafaöskjur = trafeskjur . Eski er upphaflega trjátegundin askur , en síðan haft um ílát úr þeim viði . Tvímyndir nafnsins kunna því að hafa þekkst frá fornu fari : Eskihlíð og Öskjuhlíð , samanber Eskiholt ( Eskjuholt ) og Öskjuholt á Mýrum ( Íslenskt fornbréfasafn XV , bls. 258 ) .